《送何兵曹拜命赴端州行在》
明代·释今沼

新加露冕拜纶丝，远水寒山木落时。天子刻期传诏诰，三军指日罢旌旗。

思乡欲上高崧路，望阙先扳古桂枝。别后若逢佳节近，数丛黄菊拟东篱。

作者简介：今沼(一六二一--一六六五)，字铁机。番禺人。天然禅师族侄。原姓曾，名炜，字自昭。诸生。明桂王永历十二年（一六五八）迎天然老人返雷峰。十四年开戒，与石鉴禅师同日受具，命司记室，寻升按云堂。随杖居东官芥庵，益自淬励。一夕坐亡，卒年四十五。有全集行世。清同治《番禺县志》卷四九有传。